Fop-direkteure in hof oor SAID-bedrogFoto verskaf deur die Valke ŉ Pa en ŉ dogter, wat hulself as direkteure van ŉ fop-maatskappy voorgedoen het, het Woensdag saam met twee medebeskuldigdes in die Nelspruit-landdroshof verskyn op aanklag van bedrog. “Phillip Mutikobola Lukhele (64) en sy dogter, Valencia Thembelihle Lukhele (38) het na bewering in Maart 2018 onwettig geld van die Suid-Afrikaanse Inkomstediens (SAID) teruggeëis,” het kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke, in ŉ verklaring gesê. “Hulle het vervalste belastingopgawes ingedien namens ŉ ongeregistreerde maatskappy, Mzithe Trading CC. Meer as R417 860 is deur die SAID in Mzithe Trading se rekening inbetaal. Die geld is daarna na die pa en dogter se persoonlike rekeninge oorgeplaas, asook twee ander begunstigdes, Sibusiso Simon Mlambo (37) en Caswell Thokozani Shongwe (40).” Die beskuldigdes staan tereg op aanklag van bedrog, diefstal, oortreding van die Wet op Belastingadministrasie en geldwassery. Die vier persone is elkeen op borgtog van R2 000 vrygelaat. Die saak is tot 11 Augustus uitgestel vir ŉ spesiale SAID-staatsaanklaer.